DKD ontken gerugte oor beweerde Dros-verkragterDie beskuldigde in die hof. Foto: Jonisayi Maromo/ANA Die 20-jarige man wat aangekla word dat hy ŉ sewejarige dogtertjie in ŉ Dros-restaurant in Pretoria verkrag het, se toestand is bestendig en hy sal na verwagting binnekort terug na die gevangenis oorgeplaas word. Dít volgens die departement van korrektiewe dienste, wat in ŉ verklaring gesê het hy het met skok verneem van die verklaring van die organisasie #NotInMyName, wat beweer die man het ŉ oordosis dwelms geneem. “Ongelukkig het #NotInMyName nie die DKD gevra oor die omstandighede wat daartoe gelei het dat [die beskuldigde] nou mediese behandeling ontvang nie.” Singabakho Nxumalo, DKD-woordvoerder, het in ŉ verklaring gesê medici by die gevangenis het die man ondersoek en toe aanbeveel dat hy na ŉ buitesentrum vir verdere ondersoek oorgeplaas word. Die departement het nie bekend gemaak wat tot die beskuldigde se hospitalisasie gelei het nie. Die man het in Maart vlugtig in die landdroshof in Pretoria verskyn. Hy staan tereg op aanklagte van verkragting, ontvoering, aanranding, dwelmbesit en dwarsboming van die gereg. Hy het vroeër vanjaar sielkundige waarneming ondergaan, waarna daar bevind is dat hy geskik is om verhoor te word en toerekeningsvatbaar was tydens die beweerde misdade. Maroela Media het vroeër berig die staat beweer die man het die kind van die restaurant se speelterrein af tot by die toilet gevolg waar hy haar verkrag het. Volgens die staat het die kind se ma hom op heter daad betrap toe sy na haar dogter gaan soek het. Sy verhoor begin in September vanjaar in die hooggeregshof in Pretoria. Lees alle vorige berigte oor die Dros-saak op Maroela Media. [Red] Maroela Media het besluit om nie die beskuldigde se naam bekend te maak totdat hy op die aanklagte teen hom gepleit het nie soos deur die Strafproseswet bepaal word. Artikel 154(2b) van die Strafproseswet bepaal dat geen persoon wat teregstaan op seksuele oortreding se aanklagte geïdentifiseer mag word, direk of indirek, voordat die beskuldigde nie op die aanklagte teen hom gepleit het nie. Sodra die beskuldigde gepleit het, sal Maroela Media sy identiteit bekend maak soos deur die wet bepaal.